《读梅福传有感》
宋代·高斯得

君不见绥和天子在御世五春，画堂甲观寂寂空无人。
岂无壮发类元帝，奈燕飞来啄皇孙。
三星屡暗紫宫裹，群臣默默谁扣阍。
忽闻县道上急变，乃是南昌梅子真。
书言愿蚤建三统。以孔子后上继殷。
存人自立乃周武，壅人自塞为亡秦。
陛下若欲保继嗣，成汤不祀宜留神。
子真先曾拄王凤，言不见省徒报闻。
小臣读史每流涕，福於异代犹谆谆。
而况交柯紫荆树，东枝憔悴西枝荣。
有能建此第一义，本支百世何足云。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。